**-ПРИЈЕДЛОГ-**

На основу чланoва 39. и 82. Закона о локалној самоуправи („Службени гласник Републике Српске“, бр. 97/16, 36/19 и 61/21), члана 6. Закона о комуналним дјелатностима („Службени гласник Републике Српске“, бр.124/11 и 100/17) и чланова 36. и 87. Статута града Градишка („Службени гласник општине Градишка“, број 4/17) и („Службени гласник града Градишка, број 5/19) Скупштина града Градишка, на сједници одржаној дана \_\_\_\_\_\_2023. године, донијела је

**ОДЛУКУ**

**о измјени Одлуке**

**о субвенционисању услуга јавног превоза путника на подручју града Градишка за 2023. годину**

I

У Одлуци о субвенционисању услуга јавног превоза путника на подручју града Градишка за 2023. годину („Службени гласник града Градишка“, број: 16/22) тачка II мијења се и гласи:

„Одобрени износ субвенције превозницима који обављају јавни превоз лица на подручју града Градишка за 2023. годину износи 320.000,00 КМ”.

II

О извршењу ове Одлуке стараће се Одјељење за финансије и Одјељење за комуналне и стамбене послове Градске управе града Градишка.

III

Ова Oдлука о измјени Одлуке о субвенционисању услуга јавног превоза путника на подручју града Градишка за 2023. годину ступа на снагу осмог дана од дана објављивања у „Службеном гласнику града Градишка“.

Број:01.01-022- /23

Датум:

Градишка

ПРЕДСЈЕДНИК

СКУПШТИНЕ ГРАДА

Миленко Павловић

**ОБРАЗЛОЖЕЊЕ**

**ПРАВНИ ОСНОВ:**

Правни основ за ову Одлуку садржан је у члановима 39. и 82. Закона о локалној самоуправи („Службени гласник Републике Српске“, број 97/16, 36/19 и 61/21), гдје је чланом 39. наведено да Скупштина између осталог има надлежност да доноси одлуке и друге опште акте и у члану 82. који регулише да између осталог акте које усваја скупштина усваја у форми одлука.

Такође, правни основ садржан је и у члану 6. Закона о комуналним дјелатностима („Службени гласник Републике Српске“, број: 124/11 и 100/17) гдје је предвиђена могућност субвенционисања комуналних дјелатности, а јавни превоз лица је комунална дјелатност чије обављање је и регулисано поменутим законом.

Такође, основ је садржан и у члановима 36. и 87. Статута града Градишка („Службени гласник општине Градишка“, број 4/17) и („Службени гласник града Градишка, број 5/19), који регулишу надлежности Скупштине града и у којој форми Скупштина доноси акте.

**РАЗЛОЗИ ЗА ДОНОШЕЊЕ:**

Како је јавни превоз лица комунална дјелатност за коју је надлежна јединица локалне самоуправе и како је Закон о комуналним дјелатностима предвидио могућност давања субвенција, а Градска управа града Градишка свјесна чињенице да превозници који врше јавни превоз због економске неоправданости (нерентабилности) поједних линија исте неће одржавати односно вршити јавни превоз или ће то вршити у мањем обиму од оног који је потребан грађанима одлучила се на субвенционисање услуга јавног превоза.

Исто тако, неопходно је обезбиједити грађанима функционалан и приступачан јавни превоз. Из тог разлога се предлаже одобравање финансијских средства за субвенцију нужног броја полазака/повратака на аутобуским линијама које су потребне за нормално функционисање живота и рада људи на подручјима мјесних заједница на којима су те линије успостављене.

Захтјевом од стране мјесних заједница Машићи, Јазовац, Јурковица, Горња Јурковица, Турјак, Грбавци и Драгељи регистровани су додатни поласци на редовима вожње за Турјак и Горњу Јурковицу. С обзиром на исказану потребу за превозом од стране грађана наведених мјесних заједница, а наведени поласци из захтјева су нерентабилни због мањег броја путника, Градска управа свјесна чињенице важности превоза становништва руралних мјесних заједница је преко ресорног одјељења регистровала додатне поласке у ванредном поступку усклађивања и регистрације за регистрациони период 2023./2024. године. Поред овог, додатни трошкови субвенције су се појавили на линији Совјак – Милошево Брдо – Јабланица – Горњи Подградци, као и осталих линија због све мањег броја путника.

Због тога је неопходно планирати укупан износ средстава за субвенцију у висини од 320.000,00 КМ за 2023. годину, да би се могла обезбједити ставка суфинасирања услуга јавног превоза.

**ПРИЈЕДЛОГ:**

Предлаже се да Скупштина града усвоји Одлуку о измјени Одлуке о субвенционисању услуга јавног превоза путника на подручју града Градишка за 2023. годину, као у предложеном тексту.

**Обрађивач: Овлаштени предлагач:**

Одјељење за комуналне Градоначелник

и стамбене послове

\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_